Kuratorerne i OW Bunker-boet har vundet et meget afgørende slag i en kamp om milliarder.

Det viser en afgørelse ved Court of Appeals i London, som TV2 Finans er kommet i besiddelse af.

Der er tale om en prøvesag, der fungerer som test-ballon for flere hundrede lignende sager. Sagerne omhandler ejerskabet af den olie, som OW Bunker solgte i tiden omkring konkursen.

To ud af tre i hus

Flere olie-leverandører mener nemlig, at det er dem, der er de retmæssige ejere af olien, mens kuratorerne i OW Bunkers bo omvendt mener, at de har retten til at modtage betaling for olien, der samlet har en værdi på flere milliarder kroner.

Nu har slagsmålet været igennem først en voldgift, derefter High Court - der minder om Landsretten herhjemme - og endelig nu Court of Appeals, og kuratorerne har lavet et overbevisende hattrick i prøvesagen.

Konkursboet administreres af advokaterne John Sommer Schmidt fra Gorrissen Federspiel og Pernille Bigaard fra Plesner, som har hyret tre 'barristers' fra firmaet 7KBW til at føre den vigtige sag i London. Barristers er engelske eliteadvokater af den gamle skole med paryk i retssalen, og de har altså leveret.

Dermed er vejen banet for, at flere hundrede sager om retten til olie falder ud til OW Bunkers fordel. Her skal det dog nævnes, at taberne i sagen, selskabet PST Energy 7, kan prøve at anke sagen til Højesteret, men det anses som usandsynligt, at det vil ske.

Den gordiske knude

Det har ikke været muligt at få en kommentar fra kurator John Sommer Schmidt, men han har tidligere forklaret TV 2 Finans, at sagen er meget vigtig i kampen for at kradse de olie-regninger ind, der udgør hovedparten af de samlede krav på over 7 milliarder kroner til konkursboet i OW Bunker.

- Hvis det falder til vores fordel, begynder det for alvor at ligne noget. Vi mener, at det her løser den gordiske knude i forhold til trepartsforholdet mellem OW Bunker-boerne, leverandørerne og kunderne, sagde advokaten i september til TV 2 Finans.